
R A P O R T

asupra propunerii legislative privind instituirea indemnizaţiei pe viaţă a cascadorilor români de film istoric şi naţional din patrimoniul naţional care au activat în perioada 1960-1989
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă privind instituirea indemnizaţiei pe viaţă a cascadorilor români de film istoric şi naţional din patrimoniul naţional care au activat în perioada 1960-1989, trimisă cu adresa nr. Pl.x 900 din 22 noiembrie 2006.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.787/05.06.2006)

· avizul negativ al Comisiei pentru buget, finanţe şi bănci (nr.768/11.12.2006)

· avizul negativ al Comisiei juridice, de disciplină şi imunităţi (nr.31/1407/06.12.2006)

· avizul negativ al Comisiei pentru cultură, arte, mijloace de informare în masă (nr.30/382/07.12.2006)

· punctul de vedere negativ al Guvernului (nr.2060/04.07.2006).

Propunerea legislativă are ca obiect de reglementare instituirea unei indemnizaţii pe viaţă pentru cascadorii români de film istoric şi naţional din patrimoniul naţional, care au activat în perioada 1960 – 1989 şi care au împlinit vârsta de 55 de ani.
Comisia propune Plenului Camerei Deputaţilor respingerea iniţiativei legislative din următoarele considerente:

a) pentru evitarea paralelismului legislativ, întrucât, potrivit art.4 alin.(1) lit.g) din Legea nr.109/2005 privind instituirea indemnizaţiei pentru activitatea de liber-profesionist al artiştilor interpreţi sau executanţi din România, cascadorii beneficiază de o indemnizaţie lunară pentru activitatea artistic-interpretativă, desfăşurată în instituţii publice de stat sau în cadrul persoanelor juridice de profil, în regim de colaborare, ca liber-profesionişti, în perioada 1 ianuarie 1950-27 septembrie 1999 pe teritoriul României sau în străinătate. Totodată, potrivit alin.(2) al art.4 din aceeaşi lege, există posibilitatea completării listei artiştilor interpreţi sau executanţi prin hotărâre a Guvernului, la propunerea Ministerului Culturii şi Cultelor, cu alte categorii, cum ar fi cascadorii de film istoric şi naţional, prevăzuţi în prezenta propunere legislativă. 

b) profesia de cascador este prevăzută la poziţia 10 din anexa nr.2 la Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, anexă în care sunt menţionate profesiile din activitatea artistică ale căror locuri de muncă se încadrează în condiţii speciale şi care, la pensionare, trebuie să aibă vârsta standard de pensionare prevăzută în anexa nr.3 la aceeaşi lege. Dreptul de a beneficia de indemnizaţia propusă începând cu împlinirea vârstei de 55 de ani, nu este corelat şi vine în contradicţie cu prevederile Legii nr.19/2000, vârsta standard de pensionare prevăzută în anexa nr.3 la Legea nr.19/2000 fiind diferită de vârsta propusă în iniţiativa legislativă. 
c) întrucât propunerile din iniţiativa legislativă determină influenţe financiare suplimentare asupra bugetului general consolidat, era necesar să se prevadă şi mijloacele necesare pentru acoperirea minusului de venituri sau creşterea cheltuielilor, aşa cum prevede art.15 alin.(1) din Legea nr.500/2002 privind finanţele publice, cu modificările şi completările ulterioare.
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterile care au avut loc în data de 7 februarie 2007, au participat, în conformitate cu prevederile art.55 din Regulamentul Camerei Deputaţilor, republicat:

· d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei 

· d-na Cecilia Sebe – consilier, Ministerul Muncii, Solidarităţii Sociale şi Familiei.

4. La lucrările comisiei au fost prezenţi 16 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

5. Propunerea legislativă a fost respinsă de Senat în şedinţa din 14 noiembrie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 

